বাংলাদেশ নেপালের বিপক্ষে এর আগে অনেকবারই মুখোমুখি হয়েছে। রেকর্ডটা ভালোই লাল-সবুজ জার্সিধারীদের। ১৮ বারের সাক্ষাতে ১২ বারই জিতেছে বাংলাদেশ। হেরেছে মাত্র ৫ বার। ড্র করেছে একবার। অবশ্য দুই দলের শেষ সাক্ষাতে জয় পেয়েছে নেপালই। ২০১৩ সালে সাফ চ্যাম্পিয়নশিপেই নেপালের কাছে ২-০ গোলে হেরেছিল বাংলাদেশ। তখন অবশ্য বাংলাদেশের ফুটবলে দুঃসময় চলছিল। দীর্ঘদিন পর ফুটবলে সুদিন এসেছে। তরুণ ফুটবলাররা এক নতুন যুগের সন্ধান দিয়েছেন। যেখানে নব্বই মিনিট খেলাই ছিল বড় চ্যালেঞ্জ। সেখানে এখন ম্যাচের শেষ মুহূর্তে গোল করার মতো সফলতাও দেখাচ্ছে বাংলাদেশ। সুফিল-সাদরা নতুনত্ব নিয়ে এসেছেন ফুটবলে। ড্রিবলিংয়ে দারুণ তারা। গতিতে পেছনে ফেলছেন প্রতিপক্ষদের। আছে নিখুঁত পাসিংও। সব মিলিয়ে দারুণ একটা দল। এই সফলতার জন্য অবশ্য ফুটবলারদেরই কৃতিত্ব দিলেন কোচ জেমি ডে। তবে সত্যিটা হলো— দলের মধ্যে দারুণ একটা বোঝাপড়া নিয়ে এসেছেন এই ব্রিটিশ কোচ। দেখা যাক, তিনি এই দলকে কতদূর নিয়ে যেতে পারেন! এদিকে আজ বাংলাদেশ-নেপাল ম্যাচ ছাড়াও সাফ সুজুকি কাপে মুখোমুখি হচ্ছে পাকিস্তান-ভুটান। ভুটান আগের দুই ম্যাচ হেরে যাওয়ায় বিদায় নিয়েছে টুর্নামেন্ট থেকে। অন্যদিকে পাকিস্তানের সামনে এখনো আশার প্রদীপ জ্বলছে টিমটিমে।